அட்சயலிங்கப் பெருமானுக்கு பூஜைகள் செய்து தொண்டாற்றிய ஓர் ஆதி சைவரின் மனைவி கருவுற்ற இரண்டாவது மாதம், அவர் இறந்துவிட, தன் பிறந்த வீட்டிற்குச் சென்று ஆண் மகவு ஈன்று, சிவாகமபண்டிதன் எனப் பெயரிட்டு, வளர்த்து, தக்க வயதில் தன் மகனை இத்தலத்திற்கு அழைத்து வந்து மீண்டும் பூஜை முறைகளை அளிக்கும்படிக் கேட்க, அவர்களோ, அவளது கற்பை சந்தேகித்து, அடாத வார்த்தைகளால் அவதூறாகப் பேச, தன் மகனோடு, அந்த அபலைப் பெண் அட்சயலிங்கப் பெருமானிடம் முறையிடவே, சினங்கொண்ட சிவனாரும், நந்தி, கொடிமரம், பலிபீடம் ஆகியவற்றை விலகச் செய்து தம் கரத்திலிருந்து மழுவை எறிந்து, அவதூறு பேசியவர்களின் சிரங்களைக் கொய்திட்டார். அதைக் கண்ட மற்றோர் அனைவரும் அந்தப் பெண்மணியின் மைந்தனுக்கு பூஜை முறைகள் மீண்டும் வழங்கினார்.